S’inicia un Pla Director d’Arbratge a Algemesí
24 de febrer de 2023

La regidora de Parcs i Jardins, Palma Egido, l'enginyer tècnic responsable de l’Ajuntament i l’empresa consultora Medi XXI, han portat endavant la primera reunió del Pla Director d’Arbratge d'Algemesí. La proposta del Pla va ser aprovada el passat divendres 17 de febrer per la Junta de Govern Local.

És la primera vegada que es mamprén una iniciativa d’aquesta envergadura per tal d’analitzar, millorar i planificar la vegetació a Algemesí des d’una visió de conjunt. El motiu ha estat, en paraules de la regidora Palma Egido “elaborar unes actuacions coordinades per pal·liar el canvi climàtic des de l’àmbit local a través dels beneficis de la plantació i el manteniment òptim d’arbrat.”

Entre aquests beneficis destaquen la disminució de la temperatura als carrers gràcies al procés d’evapotranspiració i l’ombra de les copes dels arbres, l’augment del nivell de fixació de CO2 dins de la trama urbana, l’augment de la infiltració de l’aigua de pluja i la reducció de l'erosió, així com la millora en la biodiversitat i en la qualitat paisatgística de l’entorn urbà.

El Pla d’arbrat contempla la identificació i planificació d’espais d’oportunitat on es puga implantar vegetació, la selecció de les espècies i els seus suports, el pla de participació pública per conéixer i incorporar l’opinió de la ciutadania i, per últim, l’avaluació de la quantitat de CO2 a fixar segons les solucions adoptades.

A més, aquest pla s’alinea amb diversos Objectius de Desenvolupament Sostenible, com el de garantir una vida sana i promoure benestar o el de crear ciutats sostenibles. Al cap i a la fi, el que pretén és augmentar la superfície verda per habitant, creant zones de qualitat i pròximes on protegir-se de la calor, que aporten oxigen, reduïsquen la contaminació i oferisquen un paisatge urbà molt més agradable, marcant unes directrius definides, de consens i coordinades.